Til nå har det ikke lønt seg å utnytte saltvannets energi kommersielt, men takket være ny forskning åpnet Statkraft den 24. november 2009 verdens første kraftverk som på forsøksbasis og i liten skala laget strøm av saltvann ved osmose. Saltkraftverk kan bygges alle steder hvor ferskvann møter saltvann. Det er også mulig å bygge et saltkraftanlegg under jorden slik at det ikke vil være synlig i naturen. Fordi det ikke er avhengig av vær og vind blir saltkraft sett på som en sikker energikilde som kan brukes hele tiden. Systemet krever blanding av 1 del ferskvann med 2 deler saltvann. Selv om systemet ikke medfører direkte forurensning, vil det kunne medføre betydelige endringer ved elvemunningen.